Document ID: 32007D0465

NÕUKOGU OTSUS,
5. juuni 2007,
millega tühistatakse otsus 2004/917/EÜ ülemäärase eelarvepuudujäägi olemasolu kohta Kreekas
(2007/465/EÜ)
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 104 lõiget 12,
võttes arvesse komisjoni soovitust,
ning arvestades järgmist:
(1)
Järgides komisjoni soovitust vastavalt asutamislepingu artikli 104 lõikele 6, otsustati nõukogu otsusega 2004/917/EÜ, (1) et Kreekas on ülemäärane eelarvepuudujääk. Nõukogu märkis, et valitsemissektori üldine eelarvepuudujääk oli 2003. aastal 3,2 % SKPst, mis oli suurem kui asutamislepingus sätestatud 3protsendiline kontrollväärtus, kusjuures valitsuse koguvõlg oli 103 % SKPst, mis ületab märkimisväärselt asutamislepingus sätestatud 60protsendilise kontrollväärtuse. Valitsemissektori üldise eelarvepuudujäägi ja valitsuse koguvõla 2003. aasta arvandmeid muudeti mitmel korral. Viimaste andmete kohaselt olid eelarvepuudujääk ja koguvõlg vastavalt 6,2 % ja 107,8 % SKPst.
(2)
Asutamislepingu artikli 104 lõike 7 ning nõukogu 7. juuli 1997. aasta määruse (EÜ) nr 1467/97 (ülemäärase eelarvepuudujäägi menetluse rakendamise kiirendamise ja selgitamise kohta) (2) artikli 3 lõike 4 kohaselt tegi nõukogu 6. juulil 2004. aastal Kreekale adresseeritud soovituse likvideerida ülemäärane eelarvepuudujääk hiljemalt 2005. aastaks. Soovitus avalikustati.
(3)
Asutamislepingu artikli 104 lõike 8 kohaselt otsustas nõukogu 19. jaanuaril 2005. aastal komisjoni soovituse põhjal nõukogu otsusega 2005/334/EÜ, (3) et Kreeka ei ole võtnud tõhusaid meetmeid vastuseks asutamislepingu artiklite 104 lõike 7 kohasele nõukogu soovitusele. Nõukogu otsustas 17. veebruaril 2005. aastal komisjoni soovituse põhjal nõukogu otsusega 2005/441/EÜ (4) anda Kreekale asutamislepingu artikli 104 lõike 9 kohase teate, et Kreekal tuleb võtta ülemäärase eelarvepuudujäägi vähendamiseks meetmed, mida peetakse vajalikuks olukorra parandamiseks ning pikendas korrigeerimise tähtaega ühe aasta võrra, 2006. aastani.
(4)
Vastavalt asutamislepingu artikli 104 lõikele 12 tuleb nõukogu otsus ülemäärase eelarvepuudujäägi kohta tühistada, kui ülemäärane eelarvepuudujääk kõnealuses liikmesriigis on nõukogu arvates korrigeeritud.
(5)
Vastavalt asutamislepingule lisatud ülemäärase eelarvepuudujäägi menetlust käsitlevale protokollile esitab komisjon andmed menetluse rakendamiseks. Nimetatud protokolli kohaldamise osana peavad liikmesriigid vastavalt nõukogu 22. novembri 1993. aasta määruse (EÜ) nr 3605/93 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta) (5) artiklile 4 esitama andmed valitsemissektori eelarvepuudujäägi ja võla kohta ning muud seotud muutujad kaks korda aastas, enne 1. aprilli ja enne 1. oktoobrit.
(6)
Nende andmete alusel, mille komisjon (Eurostat) esitas pärast Kreeka poolt 1. aprillil 2007. aastal esitatud teatist vastavalt määruse (EÜ) nr 3605/93 artikli 8g lõikele 1, ning komisjoni talituste 2006. aasta kevadprognoosi alusel on võimalik teha järgmised järeldused:
-
valitsemissektori eelarvepuudujääk vähenes 7,9 %lt SKPst 2004. aastal 2,6 %ni SKPst 2006. aastal, jõudes alla kontrollväärtuse, mis on 3 % SKPst. See vastab täielikult 2005. aasta detsembri ajakohastatud stabiilsusprogrammis seatud eesmärgile;
-
tulud ja kulud andsid peaaegu võrdsetes osades nominaalsele korrigeerimisele panuse, mis moodustas peaaegu 3 protsendipunkti SKPst, võrreldes 2005. aasta eelarvepuudujäägiga 5,5 %. SKPs väljendatuna suurenesid tulud 1,5 protsendipunkdi võrra SKPst, kusjuures kaudsed maksud moodustasid 0,5 protsendipunkti SKPst. Järelejäänud protsendipunkt tuleneb sotsiaalmaksude ja muude tulude suurenemisest, sealhulgas kapitalisiiretest (ELi siirded). Kulusid vähendati 1,25 protsendipunkdi võrra SKPst, mille eestvedajaks oli esmaste kulude vähendamine (0,5 % SKPst) ja intressikulutuste vähendamine (0,25 % SKPst). Samuti vähendati kapitalikulutusi umbes 0,5 protsendipunkdi võrra SKPst. Ühekordsed tulud ulatusid 0,6 %ni SKPst. Struktuurne tasakaal (st tsükliliselt kohandatud tasakaal ilma ühekordsete ja muude ajutiste meetmeteta) paranes 2006. aastal prognooside kohaselt 2,25 % võrra SKPst. Eelarvepuudujäägi korrigeerimist 2,3 % võrra SKPst on võimalik suures osas selgitada;
-
komisjoni talituste 2007. aasta kevadprognoosi alusel nähakse 2007. aastal ette eelarvepuudujäägi täiendavat vähenemist 2,4 %ni SKPst. See vastab 2006. aasta detsembri ajakohastatud stabiilsusprogrammis seatud ametlikule eesmärgile, mis on 2,4 % SKPst. Komisjoni talituste prognoos sisaldab siiski täiendavaid ühekordseid tulusid, mis ulatuvad 0,25 %ni SKPst ning püsivaid kulusid kärpivaid meetmeid, mis ulatuvad umbes 0,25 %ni SKPst, mille mõlema osas edastati teave komisjoni talituste 2007. aasta kevadprognoosi lõppkuupäevaks ning mis ei ole seetõttu kajastatud 2006. aasta detsembris seatud ametlikus eesmärgis. Sellest hoolimata ei ole kevadprognoosis ettenähtud 2007. aasta eelarvepuudujääk ametlikust eesmärgist madalam, kuna nimetatud meetmete mõju vähendavad nii ettevaatlikumad kasvuprognoosid kui ka tõsiasi, et 2007. aastaks kavandatud püsivad meetmed ei asenda komisjoni hinnangul täielikult ühekordsete tulude vähenemist. Eelarvepuudujääk oleks ka ühekordsete tuludeta allpool kontrollväärtust ning moodustaks 2,9 % SKPst. Eeldusel, et poliitikat ei muudeta nähakse 2008. aasta osas kevadprognoosis ette (ilma ühekordsete meetmeteta) eelarvepuudujääk, mille suuruseks on 2,7 % SKPst. See näitab, et eelarvepuudujääk on viidud alla 3 % piirmäära SKPst usaldusväärselt ja püsivalt. Struktuurne tasakaal paraneb prognooside kohaselt 2007. aastal umbes 0,25 protsendipunkti võrra SKPst ning 2008. aastal (eeldusel, et ei muudeta poliitikat) minimaalsel määral. Seda tuleb vaadelda seoses vajadusega teha edusamme eelarveseisundi keskpika perioodi eesmärgi saavutamiseks, milleks Kreeka puhul on struktuurne tasakaal;
-
valitsemissektori võlg, mis 2004. aastal ulatus 108,5 %ni SKPst, vähenes 2006. aastal 104,5 %ni SKPst. 2007. aasta kevadprognoosi kohaselt prognoositakse võla suhte täiendavat langemist umbes 97,5 % tasemele 2008. aasta lõpuks, mis ületab siiski märkimisväärselt kontrollväärtust, milleks on 60 % SKPst. Võla suhte vähenemist kontrollväärtuse 60 % SKPst suunas võib pidada piisavaks.
(7)
Kreeka statistikaasutused parandasid oma menetlusi, mis tõi endaga kaasa statistiliste lahknevuste märkimisväärse vähenemise ja valitsemissektori andmete üldise parema kvaliteedi. Kreeka ametiasutused on kohustunud täielikult rakendama riigi rahanduse statistika parandamise tegevuskava. Selle tulemusena tühistas Eurostat oma reservatsiooni Kreeka esitatud tegelike andmete kvaliteedi suhtes.
(8)
Nõukogu on arvamusel, et ülemäärane eelarvepuudujääk Kreekas on korrigeeritud ning seega tuleks otsus 2004/917/EÜ tühistada,
ON VASTU VÕTNUD KÄESOLEVA OTSUSE:
Artikkel 1
Üldhinnangust järeldub, et ülemäärase eelarvepuudujäägiga seonduv olukord Kreekas on korrigeeritud.
Artikkel 2
Otsus 2004/917/EÜ tühistatakse.
Artikkel 3
Käesolev otsus on adresseeritud Kreeka Vabariigile.
Luxembourg, 5. juuni 2007

Labels: 2
15
18
11